RĪGAS DOMES IZGLĪTĪBAS, KULTŪRAS UN SPORTA DEPARTAMENTS

Krišjāņa Valdemāra iela 5, Rīga, LV-1010, tālrunis 67026816, e-pasts iksd@riga.lv

NOLIKUMS

Rīgā

|  |  |
| --- | --- |
| 29.01.2021. | Nr. DIKS-21-12-nos |

|  |
| --- |
| **Tautas sporta sacensību finansēšanas konkursa nolikums** |

**I. Vispārīgie jautājumi**

1. Šis nolikums nosaka kārtību, kādā tiek iesniegti, izvērtēti un finansiāli atbalstīti projektu pieteikumi tautas sporta sacensību organizēšanai Rīgā konkursa (turpmāk – Konkurss) kārtībā.
2. Konkursa mērķis ir sekmēt fiziskās aktivitātes un iedzīvotāju piesaistīšanu aktīvām sporta nodarbībām un veicināt tautas sporta sacensību norisi Rīgā (turpmāk – Sacensības), līdzfinansējot to norisi.
3. Konkursu organizē Rīgas domes Izglītības, kultūras un sporta departaments (turpmāk – Departaments).
4. Konkursā atbalstītos projektus finansē no Departamenta budžeta programmas 16.16.00 “Konkursi par Rīgas domes finansiālu atbalstu sporta pasākumiem un sporta organizācijām”.

**II. Konkursa norises laiks**

1. Konkursu izsludina reizi gadā.
2. Konkursa nolikumu un paziņojumu par Konkursu (turpmāk – Paziņojums) publicē tīmekļvietnē www.sports.riga.lv.

**III. Konkursadalībnieki, pieteikumu iesniegšana un dalības nosacījumi**

1. Konkursā piedalās nevalstiskās sporta organizācijas, kas savu darbību veic Rīgas pilsētā un ir tiešie Sacensību organizatori (turpmāk – Organizācija).
2. Pašvaldības finanšu līdzekļus Konkursa kārtībā piešķir Organizācijai tādu Sacensību organizēšanai Rīgā, kuru dalībnieki ir Rīgas pilsētas iedzīvotāji un tās viesi, un dalība tajās neprasa iepriekšēju mērķtiecīgu, fizisku un finansiālu sagatavošanos.
3. Lai piedalītos Konkursā, Organizācijai jāiesniedz:
	1. pieteikums (1. pielikums);
	2. budžeta tāmes projekts (2. pielikums);
	3. sporta bāzes apliecinājums par sacensību vietas rezervāciju;
	4. Sacensību nolikuma projekts (viss kopā saukts – Pieteikums).
4. Pieteikumu iesniegšanas termiņš ir ne mazāks kā 10 darba dienas pēc Paziņojuma izsludināšanas.
5. Pieteikumu noformēšanas prasības:

11.1. Pieteikumam jābūt valsts valodā, datorsalikumā un iesniegtam līdz Paziņojumā norādītajam termiņam;

11.2. paraksttiesīgās personas vai pilnvarotās personas parakstītam, pievienojot derīgu pilnvaru apliecinošu dokumentu vai tā kopiju;

11.3. parakstītam ar drošu elektronisko parakstu un laika zīmogu (vienā EDOC formāta datnē) un elektroniski nosūtītam uz e-pasta adresi iksd.sportjaun@riga.lv.

1. Pieteikumā jāparedz izdevumi neatliekamās medicīniskās palīdzības (neatliekamās medicīniskās palīdzības brigāde vai ārstniecības persona) nodrošināšanai Sacensību laikā.
2. Organizācijas Pieteikums tiek noraidīts bez tālākās vērtēšanas, ja:

13.1. Pieteikums nav sagatavots un iesniegts saskaņā ar šā nolikuma 9. un 11. punktu vai nav aizpildīts pilnībā;

13.2. Pieteikums ir iesniegts pēc Paziņojumā norādītā termiņa;

13.3. Sacensībām ir militārs, politisks vai reliģisks raksturs;

13.4. Sacensības prasa mērķtiecīgu iepriekšējo sagatavošanos attiecīgajā jomā, kā arī organizēšanu un līdzdalību tajos;

13.5. Organizācija neatbilst šā nolikuma 7. punkta nosacījumiem;

13.6. Organizācijai šā nolikuma 11.1. apakšpunktā noteiktā termiņa pēdējā dienā:

13.6.1. ir Valsts ieņēmumu dienesta administrēto nodokļu (nodevu) parāds, tai skaitā, valsts sociālās apdrošināšanas obligāto iemaksu parāds, kas kopumā pārsniedz 150 *euro*,

13.6.2. nav izpildītas līgumsaistības ar Departamentu un tā pakļautības iestādēm;

13.7. Pieteikums var pretendēt uz finansiālu atbalstu citos Departamenta organizētos finansēšanas konkursos;

13.8. Sacensību īstenošanai ir piešķirts cits finansējums no kārtējā gada Rīgas pilsētas pašvaldības budžeta līdzekļiem, tai skaitā Departamenta citu konkursu līdzekļiem;

13.9. Pieteikums nav parakstīts vai to parakstījusi persona, kurai nav paraksstiesības vai nav pievienots paraksttiesību apliecinošs dokuments vai tā kopija.

1. Organizācija Konkursam var iesniegt ne vairāk kā divus Pieteikumus Sacensībām, kuras nav sākušās līdz Konkursa Paziņojumā noteiktajam datumam (t.s. posmi, priekšsacīkstes, kvalifikācijas utt.) un noslēdzas kārtējā kalendārā gada laikā.
2. Sacensības var noritēt vairākos posmos, ja starp posmiem nav vairāk kā trīs mēnešu pārtraukuma.
3. Vienām Sacensībām var piešķirt līdzfinansējumu (turpmāk – Finansējums) līdz 6 000 *euro*, bet nepārsniedzot 70% no Sacensību kopējās tāmes.
4. Finansējumu piešķir šādiem mērķiem:

17.1. sporta bāzes nomai;

17.2. iekārtu, aprīkojuma un inventāra nomai;

17.3. neatliekamās medicīniskās palīdzības nodrošināšanai;

17.4. transporta pakalpojumiem;

17.5. uzvarētāju apbalvošanas balvu (t.sk. medaļas, kausi) iegādei līdz 25 *euro* vienai personai;

17.6. saimniecības līdzekļu (virsmu un rokas dezinfekcijas līdzekļu, salvešu) dezinfekcijas nodrošināšanai un individuālo aizsardzības līdzekļu (sejas maskas, aizsargvairogi, vienreizlietojamie cimdi) iegādei epidemioloģisko drošības pasākumu ievērošanai līdz 75 *euro*.

1. Organizācija līgumu par Finansējuma saņemšanu (turpmāk – Līgums) var slēgt ne agrāk kā divus mēnešus un ne vēlāk kā 12 darba dienas pirms Sacensībām, ja Līgums nav noslēgts minētajā termiņā, Organizācija zaudē piešķirto finansējumu.
2. Organizācijai Līguma slēgšanas laikā un līdz Līguma saistību izpildei nedrīkst būt nodokļu maksātāja Valsts ieņēmuma dienesta administrēto nodokļu (nodevu) parādu. Lai noslēgtu Līgumu (3.pielikums), Organizācija iesniedz šādus dokumentus:
	1. pavadvēstuli ar precizētu Sacensību norises vietu un laiku;
	2. Sacensību tāmi;
	3. Sacensību nolikumu.
3. Organizācija saskaņā ar Līgumu sagatavo un iesniedz Departamentam apmaksai rēķinu elektroniskā formātā atbilstoši Rīgas pilsētas pašvaldības tīmekļvietnē [www.eriga.lv](http://www.eriga.lv) sadaļā “Rēķinu iesniegšana” norādītajai informācijai par elektroniskā rēķina formātu.
4. Organizācijai nav tiesības:
	1. mainīt Sacensību formātu un statusu pēc Finansējuma piešķiršanas;
	2. nodot Sacensību organizēšanu trešajām personām;
	3. mainīt Sacensību norises vietu un laiku pēc Līguma noslēgšanas.
5. Organizācija visus maksājumus, kas saistīti ar Līguma izpildi un piešķirtā Finansējuma izlietojumu, veic Līgumā noteiktajā termiņā un no Līgumā norādītā konta.
6. Organizācija saskaņā ar Līgumu pirms un pēc Sacensībām elektroniski iesūta Departamentam informāciju par Sacensībām, tai skaitā, Sacensību norises vietu un laiku, aprakstu, rezultātus, fotogrāfijas, preses relīzes u.c.
7. Organizācija nodrošina, ka Sacensību reklāmā ir norāde uz Rīgas domi un Departamentu kā atbalstītājiem, ievērojot vienoto Rīgas pilsētas pašvaldības korporatīvo identitāti, kā arī iepriekš saskaņo visus reklāmas materiālus ar Departamentu, iesūtot tos elektroniski Līgumā noteiktajā kārtībā.
8. Departaments atbalstītās Sacensības iekļauj Rīgas sacensību kalendārā.
9. Departamentam ir tiesības veikt Sacensību norises un Finansējuma izlietojuma pārbaudi.
10. Organizācija Līgumā noteiktajā kārtībā iesniedz Departamenta Sporta un jaunatnes pārvaldē:
	1. Saturisko atskaiti par Sacensībām (4.pielikums);
	2. Finanšu atskaiti par piešķirtā finansējuma izlietojumu (5.pielikums).
11. Ja Sacensības nav īstenotas atbilstoši Līguma nosacījumiem, tai skaitā Finansējums nav izlietots tāmē paredzētajam mērķim un apjomam, kā arī ir konstatēti citi finanšu vai Līguma nosacījumu pārkāpumi, Departaments ir tiesīgs pieprasīt līgumsodu vai Finansējuma atmaksu atbilstoši Līgumā noteiktajam.

**IV. Konkursa komisija un vērtēšanas noteikumi**

1. Konkursam iesniegto Pieteikumu izvērtēšanu veic Departamenta direktora apstiprināta vērtēšanas komisija (turpmāk – Komisija).
2. Komisijas sastāvā ir deviņi Komisijas locekļi, tai skaitā Komisijas priekšsēdētājs un Komisijas priekšsēdētāja vietnieks.
3. Komisijas sēdes protokolē Komisijas sekretārs, kurš nav Komisijas loceklis. Sēdes protokoli tiek glabāti Departamentā atbilstoši lietu nomenklatūrai.
4. Ja Komisijas loceklis ir personīgi ieinteresēts kāda iesniegtā Pieteikuma izskatīšanā, viņš par to informē rakstiski un nepiedalās šā Pieteikuma vērtēšanā.
5. Nepieciešamības gadījumā Komisijai ir tiesības pieaicināt ekspertus, kuriem ir padomdevēja tiesības.
6. Lai nodrošinātu objektīva lēmuma pieņemšanu, Komisijai ir tiesības no Organizācijas pieprasīt papildu informāciju par Sacensībām.
7. Neskaidrību vai strīdīgu jautājumu gadījumā Komisija var pieprasīt informāciju no Latvijas Sporta federāciju padomes u.c. sporta vai ar sportu saistītām organizācijām.
8. Komisijas sēde tiek sasaukta ne vēlāk kā 10 darba dienu laikā pēc Pieteikumu pieņemšanas termiņa beigām.
9. Komisijai ir tiesības pieņemt lēmumu, ja sēdē piedalās ne mazāk kā 2/3 no Komisijas locekļu skaita. Lēmumu par Finansējuma piešķiršanu Pieteikumiem pieņem ar vienkāršu balsu vairākumu. Ja balsis dalās vienādās daļās, Komisijas priekšsēdētāja balss ir izšķirošā.
10. Komisija vienā sporta veidā, atbalsta ne vairāk kā divas Sacensības, kuras ir ieguvušas augstāko gala vērtējumu.
11. Komisija var pieņemt lēmumu par Finansējuma piešķiršanu noteiktām tāmes pozīcijām vai nepilnā apmērā.
12. Komisijai ir tiesības pieņemt lēmumu par atteikumu piešķirt Finansējumu.
13. Ja Konkursā atbalstītās Sacensības netiek īstenotas vai Finansējums nav izlietots pilnā apmērā, tad Departaments ir tiesīgs Finansējumu izmantot citu Konkursu organizēšanai.
14. Komisija izvērtē Pieteikumus saskaņā ar šādiem kritērijiem, piešķirot katram kritērijam atbilstošu punktu skaitu:
	1. Organizācijas līgumsaistību izpilde iepriekšējā kalendārajā gadā:
		1. trīs punkti tiek piešķirti Organizācijām, kuras savlaicīgi un korekti izpildījušas līgumsaistības ar Departamentu,
		2. nulle punkti tiek piešķirti Organizācijām, kurām nav bijušas līgumsaistības ar Departamentu, un Organizācijām, kuras ir nekorekti izpildījušas līgumsaistības,
	2. Sacensību dalības maksa – no viena līdz septiņiem punktiem;
	3. Sacensību pieejamība dažādās vecuma un dzimuma grupās – no viena līdz septiņiem punktiem;
	4. Organizācijas kompetence un pieredze sacensību organizēšanā – no viena līdz pieciem punktiem;
	5. Organizatora un sadarbības partneru ieguldījums vai dažādu resursu piesaiste Sacensību īstenošanai – no viena līdz trim punktiem;
	6. Sacensību publicitātes pasākumi Rīgas publicitātes nodrošināšanai – no viena līdz trim punktiem;
	7. Sacensību budžeta precizitāte un izmaksu pamatotība – no viena līdz trim punktiem;
	8. Pieteikums ir tehniski kvalitatīvs un pārliecina par tā veiksmīgu realizāciju – no viena līdz trim punktiem.
15. Vērtējuma aprēķināšanas metodika:

43.1. katra Komisijas locekļa Pieteikumam piešķirtos punktus summē;

43.2. izslēdz augstāko un zemāko vērtējumu;

* 1. aprēķina vidējo punktu summu, kas ir gala vērtējums.
1. Finansējumu var saņemt Pieteikums, kurš ir ieguvis gala vērtējumā 20 un vairāk punktus. Piešķirtais Finansējums ir atkarīgs no gala vērtējuma, attiecīgajā budžeta gadā šiem mērķiem piešķirtā finanšu līdzekļu apjoma, iesniegto Pieteikumu skaita un pieprasītā Finansējuma apjoma.
2. Komisijas lēmums ir galīgs un neapstrīdams.

**V. Konkursa rezultātu paziņošana**

1. Ne vēlāk kā divu nedēļu laikā pēc Konkursa Komisijas sēdes Departamenta Sporta un jaunatnes pārvalde elektroniski informē Organizāciju par Komisijas lēmumu.
2. Konkursa rezultāti tiek publicēti tīmekļvietnē www.sports.riga.lv.

**VI. Noslēguma jautājums**

1. Atzīt par spēku zaudējušu Departamenta 2017.gada 5.decembra nolikumu Nr.78-nos “Tautas sporta sacensību finansēšanas konkursa nolikums” (ar grozījumiem, kas izdarīti ar Departamenta 2018.gada 14.jūnija nolikumu Nr.60-nos, 2018. gada 17. decembra nolikumu Nr.104-nos, 2019.gada 15.novembra nolikumu Nr.110-nos un 2020. gada 6.augusta nolikumu Nr.64-nos).

|  |  |
| --- | --- |
|  Departamenta direktors | M. Krastiņš |

|  |
| --- |
|  |